
Műanyag granulátumok kriogén aprításának laboratóriumi vizsgálata

A nyersanyagok előkészítési folyamatainál széles körben alkalmazott módszernek számít az aprítás, amelynek az anyagok szemcseméretének csökkentése mellett számos különböző célja lehet, mint a fajlagos felület növelése, feltártsági viszonyok javítása a további felhasználásuk vagy újrahasznosításuk érdekében. A legtöbb elsődleges és másodlagos nyersanyag esetében szobahőmérsékleten el tudjuk végezni az aprítást, azonban a finom szemcseméret-tartományban a nem-rideg anyagi tulajdonságot mutató anyagok, például a műanyagok szobahőmérsékleten már nehezen vagy nem apríthatóak.
A kriogén (hűtéses) aprítási módszereket már a 90-es évek végétől kutatták, azonban a mai napig nem rendelkezünk elegendő mélységű ismeretekkel a témában. Az általam elvégzett kísérletek célja az ebben az irányban történő ismeretszerzés, valamint a különböző típusú műanyag granulátumok többféle hőmérsékleten történő őrlésének elemzése volt. A kriogén aprítás alacsony hőmérsékleten történő aprítást takar, ami kifejezetten előnyös lehet műanyagok finom szemcsékké aprításának érdekében. A többféle műanyag granulátumot 24 °C-on, 2 °C-on, -20 °C-on és a folyékony nitrogén által eredményezett -195 °C hőmérsékleten aprítottam egy RETSCH ZM-200-as nagysebességű ütőmalomban. Minden hőmérsékleti szinten négy különböző fordulatszámon adtam fel a granulátumokat, amely fordulatszámok a következők voltak: 7000 rpm, 10000 rpm, 13000 rpm, valamint 16000 rpm, Az így kapott termékeket szitavizsgálatnak vetettem alá. A vizsgálati eredményekből meghatároztam az egyes műanyag típusok törési függvényét és törési valószínűségét a hőmérséklet és az igénybevételi sebesség függvényében.
Jelen dolgozatban az általam vizsgált módszer eredményeit és az abból levonható következtetéseimet mutatom be.




